
Előterjesztés
a Közgyűlés részére
Tisztelt Közgyűlés!
Budapest területén az ingatlanok keretövezeti, illetve célzott területfelhasználási módú területi besorolásának, valamint védelmi és korlátozási elemeinek megváltoztatása a Fővárosi Szabályozási Kerettervről szóló 46/1998.(X.15.) számú Főv. Kgy. rendelet mellékleteinek módosításával történik. 
A rendelet 1. § (1) bekezdés a) pontjában foglalt, a keretszabályozási övezeteket és egyéb szabályozási elemeket tartalmazó 1:4000 méretarányú térkép a hivatkozott rendelet 1. sz. mellékletét képezi. Ezen melléklet tartalma a jelen előterjesztés alapján elfogadásra javasolt rendelettel és annak mellékletével módosul a Fővárosi Közgyűlés döntését követően. 

A Budapest Főváros IV. kerület Újpest Önkormányzata 2012-ben a 158/2012. (VI.28.) számú határozatával kezdeményezte a Budapest IV. kerület Görgey Artúr út – Kiss János utca – Szigeti József utca – (71422/38) helyrajzi számú közterület – Závodszky Zoltán utca által határolt területen a Görgey Artúr út 69-71. szám alatti 72081 helyrajzi számú ingatlanra vonatkozóan a Fővárosi Szabályozási Keretterv módosítását. Tekintettel arra, hogy a tervmódosítás megalapozott, a kerületi önkormányzat által kidolgoztatott keretövezet-módosítási hatástanulmányt a jogszabályok által előírt egyeztetések lefolytatását követően a Fővárosi Közgyűlés elé terjesztem. 


A tervezési terület ismertetése:
A tömb Újpest lakótelepi részének és a vasút mellett fennmaradt hagyományosan beépült részének határán fekszik, a kétféle beépítéssel keverten beépítve. A Görgey Artúr utca felől fennmaradt a hagyományos telekosztás, bár a közbenső telek az utóbbi évtizedből származó társasházas beépítésű. A tömb három telkéből az első a korábbi szülőotthon, a közbenső többszintes zársorúan beépített társasház, a Kiss János utca sarkán pedig szabadon álló beépítésű lakóház található. Ezek mögött, a Szigeti József utca a lakótelep egyik legjelentősebb gyalogútja, amely a Rózsa utcától a Víztoronyig, Rákospalota határáig vezet. Az út mentén a tömböt egy ötszintes panel sávházas lakóépület határolja úszótelkes beépítéssel, körben közterületi közkertekkel. 
A rendezés alá vont telek északi oldalán az egykori Újpesti Szülőotthon épülete áll, amelyhez „ikresen” csatlakozik a Görgey Artúr út 73-75. számú telken álló többszintes lakóépület. A telket nyugatról határoló közterület gyalogos utca, míg a Szigeti József utca városközponti lakótelep északi határát jelentő, gyalogos dominanciájú lakóutca.
A korábbi szülőotthon épülete és telke ebben a közegben található, amelybe az épületei kedvező léptéke révén jól illeszkedik. Déli oldalról a panel-lakótelep öt és tíz szint magas házai határolják, nyugatról pedig egy sorházas kislakótelep. A Görgey utca átellenes oldalán egyedi telkes, családi házas terület található. 
A Görgey Artúr utca és Kiss János utca sarkán lévő lakóépület a Fővárosi Önkormányzat helyi védettsége alatt áll.
A módosítással érintett tömb az FSZKT szerint az alábbi keretövezetekbe tartozik:
· a Görgey Artúr út 69-71. szám alatti 72081 helyrajzi számú, volt Újpesti Szülőotthon telke K-EÜ jelű jelentős egészségügyi létesítmények területe,
· a tömb további ingatlanjai L7 jelű telepszerű lakóterület,
· a Görgey Artúr út KL-KT jelű közlekedési célú közterület.

         Jelenlegi FSZKT szerinti keretövezeti besorolás                A tömb látképe a keretövezet-módosítással érintett telek kijelölésével


A rendezés célja és várható hatásai:
A rendezés célja a Görgey Artúr út 69-71. szám alatti 72081 helyrajzi számú – a hatályos  FSZKT szerint K-EÜ jelű jelentős egészségügyi létesítmények területe keretövezetbe sorolt – ingatlan I jelű intézményi keretövezetbe történő módosítása. Tekintettel arra, hogy az egykor a Károlyi Sándor Kórház és Rendelőintézet egyik telephelyeként működött Újpesti Szülőotthon évekkel ezelőtt bezárt és műszaki állapota azóta is folyamatosan romlik, az Újpesti Önkormányzat a tulajdonában lévő telket és a rajta álló épületet egyéb funkcióval kívánja hasznosítani, ami azonban csak az FSZKT előzetes módosítását követően lehetséges. 
A IV. kerületi Önkormányzat célja a hasznosítás keretében a telken álló – 1928-ban Hegedüs Ármin és Bőhm Henrik által tervezett – épület értékőrző felújítása, illetve a telek déli részén a szomszédos beépítésekhez illeszkedő új épület létesítése.
A tervezett hasznosítás eredményeként olyan új beépítés (épület-együttes) jöhet létre, amely a városképi szempontból különösen értékes egykori kórházépület igényes felújítása és a szomszédos beépítéshez illeszkedő bővítése mellett a telek Szigeti József utcai oldalán létesülő új épülettel kedvezően egészíti ki a gyalogos dominanciájú út menti, jelenleg foghíjas beépítést. 
A hasznosítás szempontjából bármilyen, az intézményi keretövezetben megengedett funkció szóba jöhet, ami a terület értékeit megfelelően hasznosítja és a lakókörnyezetbe illeszkedik.

       Keretövezet-módosítási javaslat	                       Beépítési javaslat

Javasolt övezeti átsorolás:
A Görgey Artúr út 69-71. szám alatti 72081 helyrajzi számú telek K-EÜ jelű jelentős   egészségügyi létesítmények területből I jelű intézményi keretövezetbe történő módosítása.


	Hrsz
	Terület( m²)
	Keretövezet változás
	Keretövezet változással érintett területe (m²)

	
72081
	
4964
	
K-EÜ -› I

	
4964








Az egyeztetési eljárás eredménye:
A 2013. január 1-jétől hatályos, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet 45. § (3) bekezdése értelmében a 2013. január 1-jén egyeztetés alatt álló településrendezési eszköz módosításának elfogadásáról 2013. december 31-ig gondoskodni kell. A fenti rendelkezés szerint az eljárás során az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 2012. december 31-én hatályos szabályai és az országos településrendezési és építési követelményekről szóló 253/1997. (XII. 20.) Korm. rendelet (OTÉK) 2012. augusztus 6-án hatályos településrendezési tartalmi követelményei és jelmagyarázata alkalmazandók. 
A Főpolgármesteri Hivatal 2012-13. évben lefolytatta az Étv. 9. §-ában előírt egyeztetéseket, a véleményezés során jogszabályon alapuló eltérő vélemény nem merült fel, így egyeztető tárgyalás megtartása nem volt szükséges.
Az Étv. 9. § (6) bekezdése szerinti közzététel kapcsán a keretövezet módosítási javaslattal kapcsolatban észrevétel nem érkezett. Az állami főépítész végső szakmai véleményében a módosítással kapcsolatban kifogást nem emelt.
A jogalkotásról szóló 2010. évi CXXX. törvény előírja egyebek mellett a jogszabályok előkészítésekor hatásvizsgálat készítését, valamint a véleményezés során a társadalmi részvételről való gondoskodást. Fentiek az Étv. 9. §-a szerinti eljárás lefolytatása során teljesültek.
A beérkezett vélemények és a lefolytatott egyeztetések alapján a Budapest Főváros IV. kerület Újpest Önkormányzata által kezdeményezett keretövezet-módosítás a véleményezésre megküldött FSZKT módosítási hatástanulmány tervdokumentációban foglaltaknak megfelelően, a rendelettervezet melléklete szerint javasolt. 

Döntési javaslat:

A Fővárosi Közgyűlés úgy dönt, hogy:

elfogadja és a mellékletnek megfelelő tartalommal megalkotja a Fővárosi Szabályozási Kerettervről szóló 46/1998.(X.15.) Főv. Kgy. rendelet módosításáról szóló ……/2013. (……) önkormányzati rendeletét a Budapest IV. kerület Görgey Artúr út – Kiss János utca – Szigeti József utca – (71422/38) helyrajzi számú közterület – Závodszky Zoltán utca által határolt területre vonatkozóan.
határidő:	azonnal
felelős: 	főpolgármester

felkéri a Főpolgármestert, hogy döntéséről a IV. kerület Újpest Önkormányzatának Polgármesterét tájékoztassa.
határidő:	30 nap
felelős: 	főpolgármester

felkéri a főpolgármestert, hogy a módosítás fővárosi nyilvántartáson történő átvezetéséről gondoskodjon.
határidő:	30 nap
felelős: 	főpolgármester


Határozathozatal módja:
A döntési javaslat 1. pontja minősített, 2-3. pontja egyszerű szavazattöbbséget igényel.

Budapest, 2013. május „   ”
	

	Szeneczey Balázs dr.
főpolgármester-helyettes

	Láttam:

	Sárádi Kálmánné dr.
főjegyző







mellékletek:
rendelettervezet
a rendelettervezet melléklete

1052 Budapest, Városház utca 9-11.    | levélcím: 1840 Budapest |   telefon:+ 36 1 327-1036 |    fax: + 36 1 327-17-65     e-mail: SzeneczeyB@Budapest.hu

